text: [{"text_idx": "#000000", "text": "- Ti\u0301\u00f0indi, mentan og i\u0301tro\u0301ttur"}, {"text_idx": "#000001", "text": "Danmark vann HM fyri tri\u00f0ju fer\u00f0 a\u0301 ra\u00f0 og skriva\u00f0i hondbo\u0301ltss\u00f8gu"}, {"text_idx": "#000002", "text": "Ta\u00f0 vo\u0301ru heimsins bestu hondbo\u0301ltslandsli\u00f0 vi\u00f0 monnum, i\u00f0 brustu saman i\u0301 Stokkho\u0301lmi i\u0301 HM-finaluni i\u0301 kv\u00f8ld."}, {"text_idx": "#000003", "text": "Danmark og Frakland sp\u00e6ldu eina sera go\u0301\u00f0 og spennandi finalu."}, {"text_idx": "#000004", "text": "Danmark leg\u00f0i fra\u0301 landi sum eitt o\u0301l\u00f8gi, og donsku hvirluvindarnir a\u0301 bakkunum, Simon Pytlick og Mathias Gidsel, buldra\u00f0u bo\u0301ltarnar i\u0301 ma\u0301li\u00f0."}, {"text_idx": "#000005", "text": "Og i\u0301 danska ma\u0301linum byrja\u00f0i Niklas Landin sera v\u00e6l og pilka\u00f0i glansin fullkomiliga av fronsku leikarunum."}, {"text_idx": "#000006", "text": "Nikola Karabatic\u0301 var ikki kla\u0301rur"}, {"text_idx": "#000007", "text": "Frankland byrja\u00f0i vi\u00f0 sterku, men eisini skaddu heimstj\u00f8rnuni Nikola Karabatic\u0301 a\u0301 v\u00f8llinum, og ta\u00f0 var ein feilur."}, {"text_idx": "#000008", "text": "Nikola Karabatic\u0301 var ey\u00f0s\u00e6\u00f0 ikki kla\u0301rur til dystin, og ta\u0301 hann var\u00f0 skiftur u\u0301t vi\u00f0 Elohim Prandi, byrja\u00f0i Frakland at eta seg inn aftur i\u0301 dystin."}, {"text_idx": "#000010", "text": "Ta\u0301 fari\u00f0 var\u00f0 til ha\u0301lvleiks var Danmark, i\u00f0 ti\u0301\u00f0liga i\u0301 fyrra ha\u0301lveiki hev\u00f0i veri\u00f0 frammanfyri vi\u00f0 fy\u0301ra ma\u0301lum, bert eitt ma\u0301l frammanfyri."}, {"text_idx": "#000012", "text": "Taktikkurin hja\u0301 d\u00f8num gj\u00f8rdi enn einafer\u00f0, at Jo\u0301han a\u0301 Plo\u0301gv Hansen i\u0301 sto\u0301ran mun var a\u0301skor\u00f0ari a\u0301 bonkinum hja\u0301 d\u00f8num."}, {"text_idx": "#000013", "text": "Seinastu dystirnar hevur danski landsli\u00f0svenjarin, Nikolaj Jacobsen, valt at bru\u0301ka sterka bakkin Niclas Kirkel\u00f8kke a\u0301 vonginum, so hann kann verja a\u0301 bakkpla\u0301ssinum."}, {"text_idx": "#000014", "text": "Harvi\u00f0 f\u00e6r sto\u0301ra stj\u00f8rnan hja\u0301 d\u00f8num, Mathias Gidsel, eitt sindur av hvi\u0301ld i\u0301 verjupartinum."}, {"text_idx": "#000015", "text": "Jo\u0301han a\u0301 Plo\u0301gv Hansen kom inn eina l\u00f8tu i\u0301 seinna ha\u0301lvleiki og fekk eisini ein gyltan m\u00f8guleika men brendi, og so fo\u0301r hann aftur a\u0301 bonkin."}, {"text_idx": "#000016", "text": "Mikkel Hansen var\u00f0 settur a\u0301 bonkin i\u0301 seinna ha\u0301lvleiki, og inn kom Rasmus Lauge, i\u00f0 hevur veri\u00f0 skaddur i\u0301 ma\u0301na\u00f0unum upp til HM."}, {"text_idx": "#000018", "text": "Breiddin hja\u0301 Danmark avgj\u00f8rdi dystin, ti\u0301 eisini Kevin M\u00f8ller i\u0301 ma\u0301linum og Mads Mensah og Simon Hald komu inn og vo\u0301ru vi\u00f0 til at avgera dystin i\u0301 a\u0301lopinum og verjuni."}, {"text_idx": "#000019", "text": "Ta\u0301 danir h\u00f8vdu bru\u0301k fyri einum avgerandi ma\u0301li, so var ta\u00f0 sto\u0301ra stj\u00f8rnuskoti\u00f0 hja\u0301 d\u00f8num, 22 a\u0301ra gamli Simon Pytlick, i\u00f0 to\u0301k bo\u0301ltin og bomba\u00f0i bo\u0301ltin i\u0301 ma\u0301li\u00f0 til sto\u0301ra gle\u00f0i fra\u0301 gomlu hondbo\u0301ltskempuni Mikkel Hansen."}, {"text_idx": "#000020", "text": "Endaliga ma\u0301li\u00f0 hja\u0301 d\u00f8num skora\u00f0i Mathias Gidsel, i\u00f0 eisini gj\u00f8rdist toppskorari, til endaliga u\u0301rsliti\u00f0 34-29 til Danmark."}]